Document ID: 32001R2579

Kommissionens forordning (EF) nr. 2579/2001
af 27. december 2001
om tredje ændring af forordning (EF) nr. 1209/2001 om fravigelse af forordning (EF) nr. 562/2000 om gennemførelsesbestemmelser til Rådets forordning (EF) nr. 1254/1999, for så vidt angår ordningerne for offentligt interventionsopkøb af oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved Kommissionens forordning (EF) nr. 2345/2001(2), og
ud fra følgende betragtninger:
(1) I henhold til Kommissionens forordning (EF) nr. 1209/2001(3), senest ændret ved forordning (EF) nr. 1922/2001(4), er der indført visse fravigelser af Kommissionens forordning (EF) nr. 562/2000(5), senest ændret ved forordning (EF) nr. 1564/2001(6), som en reaktion på den særlige markedssituation som følge af begivenhederne i forbindelse med bovin spongiform encephalopati (BSE) og senere mund- og klovesyge.
(2) Markedet er stadig forstyrret og karakteriseret ved et mærkbart prisfald. Den produktionsstigning, der i øvrigt forventes i første kvartal af 2002 som følge af udsættelsen af slagtningen af de dyr, der for øjeblikket er oplagret i bedrifterne, kan ligeledes medføre nye prisfald for visse grupper kvæg. Det er derfor rimeligt at forlænge de i forordning (EF) nr. 1209/2001 omhandlede fravigelser i første kvartal af 2002 og samtidig indføre visse ændringer.
(3) Den særlige præmie som omhandlet i artikel 4 i forordning (EF) nr. 1254/1999 vil blive hævet for okser fra 136 til 150 EUR i 2002. Derfor bør dette tal ligeledes afspejles i nedsættelsen af prisen (pr. halve slagtekrop) for magre dyr (ungdyr til viderefedning).
(4) Derfor bør forordning (EF) nr. 1209/2001 ændres.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Forordning (EF) nr. 1209/2001 ændres således:
1) Artikel 1 ændres således:
a) Stk. 3 affattes således: "3. Uanset artikel 4, stk. 2, i forordning (EF) nr. 562/2000 er maksimumsvægten for de slagtekroppe, der er omhandlet i ovennævnte bestemmelse på:
- 380 kg for de tre første licitationer i første kvartal af 2002, og
- 370 kg for de to sidste licitationer i første kvartal af 2001.
Slagtekroppe med en højere vægt kan dog købes til intervention. I dette tilfælde betales opkøbsprisen kun op til denne maksimumsvægt, eller når det drejer sig om forfjerdinger betales opkøbsprisen kun op til 40 % af prisen for den tilladte maksimumsvægt."
b) Stk. 4 ændres til: "4. Uanset artikel 16, stk. 2, i forordning (EF) nr. 562/2000:
- for den anden og femte licitation i første kvartal i 2002 bliver leveringsfristen på 24 arbejdsdage."
c) I stk. 7, tredje led, ændres tallet "68" i andet punktum til tallet "75".
2) Artikel 2, andet afsnit, affattes således: "Den anvendes for licitationer, der åbnes i første kvartal af 2002"
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den gælder fra første januar 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. december 2001.

Labels: 3
18
17